માનવ શરીર ચાલવા માટે બહુ જ અનુકૂળ છે, તેની રચના જ એવી છે કે સારી રીતે ચાલી શકે. થાકીને લોથપોથ થઇ જાઓ એટલું નહીં પરંતુ રોજ ૩૦ મિનિટ નિયમિતપણે ચાલો તો ચાલે! તેનાથી ડાયબિટીઝ થવાનું જોખમ ઘટી જાય છે. ચક્કર આવતાં હોય તો ચાલવાથી તે બંધ થઇ જાય છે (જો જો ક્યાંક ચક્કર આવતાં હોય ત્યારે ચાલવા ન લાગતા!). ચાલવાથી માનસિક તાણ ઘટી જાય છે અને મન તથા શરીર ખૂબ જ હળવાશ અનુભવે છે. કારણ કે ચાલવાથી આપણી નસેનસમાં લોહીનું પરિભ્રમણ સરસ રીતે થાય છે. નિયમિત ચાલવાથી કેન્સર થવાનું જોખમ પણ ઘટે છે. સ્ત્રીઓને થતાં સ્તન કેન્સરમાં જો તેઓ નિયમિત ચાલવાનું રાખે તો તે ફરી થવાની સંભાવના ઘટે છે અને તેનાથી થતાં મૃત્યુના દરમાં પચાસ ટકાનો ઘટાડો થાય છે એવું એક અભ્યાસ પરથી જાણવા મળ્યું છે.